Hverken førerne af de to implicerede biler eller fårene kom alvorligt til skade. Trafikken på motorvejen blev dog påvirket indtil klokken 2 om natten.

12 får fik torsdag aften et længere ophold på Nordjyske Motorvej E45, end de lige havde regnet med. Traileren, de blev fragtet i, var involveret i en alvorlig ulykke. Uheldet skete i nordgående retning i nærheden af Hobro Nord-frakørslen kort inden klokken 22. Her blev fårenes trailer påkørt af den bagvedkørende bilist - en 42-årig kvinde. Hun havde overset trailerens noget langsommere fart. - Hun når ikke at trække uden om traileren i tide, så hun rammer den skråt bagfra. Begge biler snurrer rundt, og traileren med fårene kiler sig fast under autoværnet, fortæller vagtchef Poul Fastergaard. Ulykken spærrede det nordgående spor i et godt stykke tid. Også trafikken i det sydgående spor var påvirket, da flere vragrester var endt her. Fårene led ikke overlast Selv om ulykken var voldsom, kom hverken den 42-årige kvindelige bilist eller den forankørende mandlige bilist på 48 år alvorligt til skade. Heller ikke fårene får formentlig mén efter ulykken. - De sad fastklemte et stykke tid, men de har ikke lidt overlast. De blev flyttet over i en anden trailer og kørt væk. De slap heldigvis ikke ud på motorvejen, fortæller vagtchefen. Nordjyllands Politi mistænker ikke spirituskørsel i forbindelse med ulykken. Nordjyske Motorvej E45 åbnede for normal trafik i begge spor klokken 02.15.